REGOLAMENT TAL-KUMMISSJONI (UE) 2019/1791

tas-17 ta’ Ottubru 2019

li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għal 1-dekanol, 2,4-D, ABE-IT 56, cyprodinil, dimethenamid, alkoħols xaħmin, florpyrauxifen-benzyl, fludioxonil, fluopyram, mepiquat, pendimethalin, picolinafen, pyraflufen-ethyl, pyridaben, aċidiu S-Abxissiku u trifloxystrobin fi jew fuq ċerti prodotti

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 5(1), l-Artikolu 14(1)(a) u l-Artikolu 16(1)(a) tiegħu,

Billi:

(1) Għal 2,4-D, cyprodinil, dimethenamid, fludioxonil, mepiquat, pendimethalin, picolinafen, pyraflufen-ethyl, pyridaben u trifloxystrobin, il-livelli massimi ta’ residwu (“MRLs”) ġew stabbiliti fl-Anness II tar-Regolament (KE) Nru 396/2005. L-MRLs għal fluopyram ġew stabbiliti fil-Parti A tal-Anness III ta’ dak ir-Regolament. 1-dekanol, l-alkoħols xaħmin u l-aċidu S-abxissiku ġew inklużi fl-Anness IV ta’ dak ir-Regolament. Għal ABE-IT 56 u florpyrauxifen-benzyl, ma ġewx stabbiliti MRLs speċifiċi u dawk is-sustanzi lanqas ma ġew inklużi fl-Anness IV ta’ dak ir-Regolament, u għaldaqstant japplika l-valur prestabbilit ta’ 0,01 mg/kg stabbilit fl-Artikolu 18(1)(b) tiegħu.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva cyprodinil fuq il-bużbież ta’ Firenze, tressqet applikazzjoni skont l-Artikolu 6(1) tar-Regolament (KE) Nru 396/2005 għall-modifika tal-MRLs eżistenti.

(3) Fir-rigward tad-dimethenamid-P, din l-applikazzjoni tressqet għall-basal tar-rebbiegħa, il-ħass, l-indivja u l-“ħxejjex aromatiċi u fjuri li jittieklu”. Rigward il-fludioxonil, tressqet tali applikazzjoni għall-bużbież ta’ Firenze. Fir-rigward tal-fluopyram, tressqet tali applikazzjoni għall-brokkoli. Fir-rigward tal-mepiquat, tressqet tali applikazzjoni għall-faqqiegħ ikkultivat. Fir-rigward tal-pendimethalin, tressqet tali applikazzjoni għall-frawli, it-tewm, il-basal, ix-shallots, it-tadam, il-bżar, il-brunġiel, il-ħjar, il-gherkins, iz-zukkini, il-bettieħ, il-qara’ aħmar, id-dulliegħ, il-qaqoċċ, il-kurrat u ż-żerriegħa tal-lift. Fir-rigward tal-picolinafen, tressqet tali applikazzjoni għax-xgħir, il-ħafur, is-segala u l-qamħ. Fir-rigward tal-pyraflufen-ethyl, tressqet tali applikazzjoni għall-frott taċ-ċitru, il-ġewż tas-siġar, il-frott taż-żerriegħa, il-frott tal-għadma, l-għeneb, il-passolina, ir-ribes, il-frott tas-sebuqa, iż-żebbuġ tal-mejda, il-patata, iż-żerriegħa tal-lift, iż-żerriegħa tal-qoton, iż-żebbuġ għall-produzzjoni taż-żejt, ix-xgħir, il-ħafur, is-segala u l-qamħ. Fir-rigward tal-pyridaben, tressqet tali applikazzjoni għat-tadam u għall-brunġiel. Rigward it-trifloxystrobin, tressqet tali applikazzjoni għall-brokkoli.

(4) Skont l-Artikolu 6(2) u (4) tar-Regolament (KE) Nru 396/2005 tressqet applikazzjoni għat-tolleranza tal-importazzjoni għat-2,4-D użat fil-Kanada u fl-Istati Uniti tal-Amerka fuq il-fażola tas-sojja. L-applikant isostni li l-użi awtorizzati ta’ dik is-sustanza fuq dawn l-għelejjel f’dawk il-pajjiżi jwasslu għal residwi li jeċċedu l-MRL li hemm fir-Regolament (KE) Nru 396/2005 u li hemm bżonn ta’ MRL ogħla biex ma jkunx hemm ostakli għall-kummerċ fl-importazzjoni ta’ dawk l-għelejjel.

(5) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.

(6) L-Awtorità Ewropea dwar is-Sigurtà fl-Ikel, (“l-Awtorità”), ivvalutat l-applikazzjonijiet u r-rapporti ta’ evalwazzjoni, u b’mod partikolari eżaminat ir-riskji għall-konsumaturi u, fejn rilevanti, għall-annimali, u tat l-opinjonijiet motivati dwar l-MRLs proposti (2). L-Awtorità għaddiet dawn l-opinjonijiet lill-applikanti, lill-Kummissjoni u lill-Istati Membri u qegħdithom għad-dispożizzjoni tal-pubbliku.

(7) Fir-rigward tat-2,4-D, l-applikant bagħat informazzjoni li qabel ma kinitx disponibbli matul ir-rieżami mwettaq f’konformità mal-Artikolu 12 tar-Regolament (KE) Nru 396/2005: Din l-informazzjoni tikkonċerna metodu analitiku vvalidat għal matriċijiet ta’ kontenut għoli ta’ żejt.

(8) Fir-rigward tad-dimethenamid, l-applikant issottometta din l-informazzjoni dwar il-metaboliżmu tal-pjanti.

(9) Fir-rigward tal-pendimethalin, l-applikant issottometta l-provi tar-residwi nieqsa.

(10) Fir-rigward tal-picolinafen, l-applikant ressaq metodu analitiku vvalidat għal ċereali u prodotti li joriġinaw mill-annimali u l-istudju dwar l-għalf li kien nieqes għar-ruminanti.

(11) Fir-rigward tal-pyraflufen-ethyl, l-applikant ressaq metodi analitiċi vvalidati għal matriċijiet għolja ta’ ilma, kontenut niexef, aċidu u xaħam, l-istudju nieqes dwar l-istabbiltà tal-ħżin għaċ-ċereali, u għamel l-istandard ta’ referenza għall-pyraflufen kummerċjalment disponibbli.

(12) Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-data ġew issodisfati u li, abbażi tal-valutazzjoni tal-esponiment tal-konsumatur għal 27 grupp speċifiku Ewropew tal-konsumaturi, il-modifiki lill-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif reċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment għal perjodu qasir minn konsum għoli tal-prodotti rilevanti ma wera li hemm riskju li tinqabeż id-doża aċċettabbli ta’ kuljum jew id-doża akuta ta’ referenza.

(13) Fir-rigward tal-mepiquat, il-produtturi tal-faqqiegħ bagħtu lill-Kummissjoni data riċenti tal-monitoraġġ speċifikament għall-faqqiegħ tal-ferla li turi li r-residwi jokkorru f’dawk il-prodotti f’livelli ogħla mill-MRL temporanju attwali stabbilit għall-faqqiegħ ikkultivat. Dawk ir-residwi jirriżultaw minn kontaminazzjoni kroċjata tal-faqqiegħ ikkultivat bit-tiben legalment ittrattat bil-mepiquat. Fid-dawl tal-konklużjonijiet tal-Awtorità dwar ir-riskju għall-konsumaturi, l-MRL għall-faqqiegħ tal-ferla għandu jiġi stabbilit fil-livell li jikkorrispondi għall-95 perċentil tar-riżultati tal-kampjun kollha filwaqt li jinżamm l-MRL eżistenti għall-faqqiegħ ikkultivat ieħor. Se jsir rieżami ta’ dan l-MRL; ir-rieżami se jqis l-informazzjoni disponibbli sal-31 ta’ Diċembru 2022.

(14) Fil-kuntest tal-approvazzjoni tas-sustanza attiva florpyrauxifen-benzyl, fis-sommarju tad-dossier ġiet inkluża applikazzjoni għal MRL f’konformità mal-Artikolu 8(1)(g) tar-Regolament (KE) Nru 1107/2009 tal-Parlament Ewropew u tal-Kunsill (3). Dik l-applikazzjoni ġiet evalwata mill-Istat Membru kkonċernat f’konformità mal-Artikolu 11(2) ta’ dak ir-Regolament. L-Awtorità vvalutat l-applikazzjoni u tat konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva, fejn irrakkomandat li jiġi stabbilit MRL li jkopri l-użu rappreżentattiv fuq ir-ross skont il-Prattiki Agrikoli Tajbin (GAPs) fl-Unjoni (4).

(15) Fil-kuntest tal-approvazzjoni tas-sustanza attiva ABE-IT 56, l-Awtorità kkonkludiet li l-inklużjoni ta’ dik is-sustanza fl-Anness IV tar-Regolament (KE) Nru 396/2005 hija f’lokha (5).

(16) Il-1-dekanol, l-alkoħols xaħmin (6) u l-aċidu S-abxissiku (7) ġew temporanjament inklużi fl-Anness IV tar-Regolament (KE) Nru 396/2005 sakemm issir il-finalizzazzjoni tal-evalwazzjoni tagħhom skont id-Direttiva tal-Kunsill 91/414/KEE (8) jew ir-Regolament (KE) Nru 1107/2009. L-awtorità evalwat mill-ġdid dawk is-sustanzi u kkonkludiet li huwa xieraq li jinżammu fl-Anness IV tar-Regolament (KE) Nru 396/2005 b’mod permanenti (9).

(17) Fir-rigward tal-pyridaben, ġew modifikati diversi MRLs bir-Regolament tal-Kummissjoni (UE) 2019/90 (10). Dak ir-Regolament inaqqas l-MRLs għal diversi prodotti, inklużi t-tadam u l-brunġiel, sal-limitu ta’ determinazzjoni mit-13 ta’ Awwissu 2019. Fl-interess taċ-ċertezza ġuridika, huwa xieraq li l-MRLs għal pyridaben, previsti f’dan ir-Regolament jibdew japplikaw mill-istess data.

(18) Abbażi tal-opinjonijiet motivati u tal-konklużjonijiet tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(19) Għalhekk, jenħtieġ li r-Regolament (KE) Nru 396/2005 jiġi emendat skont dan.

(20) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II, III u IV tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Madankollu għandu japplika mit-13 ta’ Awwissu 2019 għall-MRLs għall-pyridaben.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-17 ta’ Ottubru 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli online: http://www.efsa.europa.eu:

Reasoned opinion on the setting an import tolerance for 2,4-D in soyabeans. EFSA Journal 2019;17(4):5660.

Reasoned opinion on the modification of the existing maximum residue level for cyprodinil in Florence fennel. EFSA Journal 2019;17(3):5623.

Reasoned opinion on the evaluation of confirmatory data following the Article 12 MRL review for dimethenamid-P. EFSA Journal 2019;17(4):5663.

Reasoned opinion on the modification of the existing maximum residue level for fludioxonil in Florence fennels. EFSA Journal 2019;17(4):5673.

Reasoned opinion on the modification of the existing maximum residue level for fluopyram in broccoli. EFSA Journal 2019;17(3):5624.

Reasoned opinion on the modification of the existing maximum residue level for mepiquat in cultivated fungi. EFSA Journal 2019;17(6):5744.

Reasoned opinion on the evaluation of confirmatory data following the Article 12 MRL review for pendimethalin. EFSA Journal 2018;16(10):5426.

Reasoned opinion on the evaluation of confirmatory data following the Article 12 MRL review for picolinafen. EFSA Journal 2018;16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl. EFSA Journal 2018;16(10):5444.

Reasoned opinion on the modification of the existing maximum residue levels for pyridaben in tomatoes and aubergines. EFSA Journal 2019;17(3):5636.

Reasoned opinion on the modification of the existing maximum residue level for trifloxystrobin in broccoli. EFSA Journal 2019;17(1):5576.

(3) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl). EFSA Journal 2018;16(8):5378.

(5) Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623). EFSA Journal 2018;16(9):5400.

(6) Ir-Regolament tal-Kummissjoni (KE) Nru 839/2008 tal-31 ta’ Lulju 2008 li jemenda r-Regolament (KE) Nru 396/2005 tal-Parlament Ewropew u tal-Kunsill fir-rigward tal-Annessi II, III u IV dwar il-livelli massimi ta’ residwi tal-pestiċidi fi jew fuq ċerti prodotti (ĠU L 234, 30.8.2008, p. 1).

(7) Ir-Regolament tal-Kummissjoni (UE) Nru 588/2014 tat-2 ta’ Ġunju 2014 li jemenda l-Annessi III u IV tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għaż-żejt tal-larinġ, Phlebiopsis gigantea, l-aċidu Gibberelliku, Paecilomyces fumosoroseus razza FE 9901, il-vajrus tal-poliedrożi nukleari Spodoptera littoralis, il-vajrus tal-poliedrożi nukleari Spodoptera exigua, Bacillus firmus I-1582, l-aċidu s-abscisic, l-aċidu L-askorbiku u l-vajrus tal-poliedrożi nukleari Helicoverpa armigera fi jew fuq ċerti prodotti (ĠU L 164, 3.6.2014, p. 6).

(8) Id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (ĠU L 230, 19.8.1991, p. 1).

(9) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005. EFSA Journal 2019;17(2):5591.

(10) Ir-Regolament tal-Kummissjoni (UE) 2019/90 tat-18 ta’ Jannar 2019 li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill f’dak li għandu x’jaqsam mal-livelli massimi ta’ residwi għall-bromukonażol, għall- karbossinu, għall-ossidu tal-fenbutatin, għall-fenpirażammina u għall-piridaben f’ċerti prodotti jew fuqhom (ĠU L 22, 24.1.2019, p. 52).